Νίκος Σαργκάνης

Ο  Νίκος Σαργκάνης (Ραφήνα, 13 Ιανουαρίου 1954 - Αθήνα, 8 Δεκεμβρίου 2024) ήταν Έλληνας διεθνής τερματοφύλακας ποδοσφαίρου, ο οποίος διέπρεψε κατά τη δεκαετία του ’80 αγωνιζόμενος στον Ολυμπιακό, στον Παναθηναϊκό και σε άλλες ομάδες. Εκτός από την καλή του απόδοση κάτω από τα δοκάρια, είχε ειδικευτεί στην εκτέλεση πέναλτι, σημειώνοντας αρκετά γκολ. Είχε το παρατσούκλι «φάντομ».

Καριέρα ποδοσφαιριστή
 Σε συλλογικό επίπεδο 
Ο Νίκος Σαργκάνης αναδείχθηκε από τον Ηλυσιακό, στον οποίο εντάχθηκε το 1966 στην ηλικία των 12 ετών και το 1969 στην ηλικία των 15 ετών έκανε το ντεμπούτο του στην ανδρική ομάδα, όπου αγωνίστηκε χωρίς να έχει αναπληρωματικό τερματοφύλακα. Αρχικά αγωνιζόταν στη θέση του επιθετικού και άρχισε να αγωνίζεται ως τερματοφύλακας έπειτα από υπόδειξη και επιμονή του παλιού διεθνή τερματοφύλακα Χρήστου Ρίμπα, όταν ο βασικός τερματοφύλακας της ομάδας κρίθηκε ανεπαρκής. Στον Ηλυσιακό είχε μια εξαιρετική πορεία στο πρωτάθλημα Β΄ Εθνικής, όταν σημείωσε ένα μεγάλο σερί αγώνων χωρίς να δεχθεί γκολ.

Το 1977 πήγε στην Καστοριά, με την οποία έκανε ντεμπούτο στην Α΄ Εθνική στις 11 Σεπτεμβρίου 1977. Πραγματοποίησε καταπληκτικές εμφανίσεις, με αποκορύφωμα την εκπληκτική πορεία της ομάδας στο Κύπελλο Ελλάδας της περιόδου 1979-80, το οποίο κατέκτησε νικώντας με 5-2 τον Ηρακλή Θεσσαλονίκης.

Επόμενος σταθμός στην καριέρα του ήταν ο Ολυμπιακός, ενώ παράλληλα κλήθηκε στην εθνική ομάδα. Με τον Ολυμπιακό κατέκτησε τρία πρωταθλήματα (1980-81, 1981-82, 1982-83) και ένα κύπελλο Ελλάδας (1980-81). Το 1984 σε αγώνα πρωταθλήματος με αντίπαλο τον ΟΦΗ στο Στάδιο Καραϊσκάκη πραγματοποίησε μια αξέχαστη επέμβαση: ο Γιώργος Βλαστός έκανε μια δυνατή κεφαλιά με το Σαργκάνη να μη βρίσκεται σε ιδανική θέση και να βλέπει τη μπάλα να τον περνάει, ωστόσο "πετάχτηκε" και με το δεξί του χέρι αρνήθηκε το γκολ.  Ήταν τόσο απρόσμενη η απόκρουσή του, αυτή, που ο Θαλής Τσιριμώκος, αντίπαλος και συμπαίκτης του Βλαστού ο οποίος βρέθηκε μπροστά στη φάση, κατευθύνθηκε προς το μέρος του και τον φίλησε. Ο Τσιριμώκος έγινε ο πρώτος παίκτης στην Ελλάδα που κατέκτησε το βραβείο fair play. Η επέμβαση αυτή είχε πολλά κοινά χαρακτηριστικά με αυτή του Γκόρντον Μπανκς στην κεφαλιά του Πελέ στον αγώνα του  Παγκοσμίου Κυπέλλου του 1970 μεταξύ των αντίστοιχων εθνικών ομάδων. 

Το 1985 πήρε μεταγραφή στον μεγάλο αντίπαλο της ομάδας του Πειραιά, τον Παναθηναϊκό, όπου αγωνίστηκε για πέντε περιόδους, κατακτώντας δύο ακόμη πρωταθλήματα (1985-86, 1989-90) και τρία κύπελλα Ελλάδας (1985-86, 1987-88, 1988-89). Στον τελικό του 1988, ο οποίος κρίθηκε στα πέναλτι, ο Νίκος Σαργκάνης υπήρξε ο μεγάλος πρωταγωνιστής καθώς εκτέλεσε εύστοχα ένα πέναλτι και απέκρουσε δύο, οδηγώντας τον Παναθηναϊκό στην κατάκτησή του.

Το 1990 μεταγράφηκε στον Αθηναϊκό, στον οποίο είχε άλλη μια επιτυχημένη παρουσία, καθώς τερμάτισε στην 6η θέση στο πρωτάθλημα και έφτασε ως τον τελικό του κυπέλλου Ελλάδας (1990-91), για πρώτη φορά στην ιστορία του συλλόγου. Είναι ο μοναδικός ποδοσφαιριστής που έχει αγωνιστεί σε τελικό του Κυπέλλου Ελλάδας με τέσσερις διαφορετικούς συλλόγους και ο πρώτος που το κατέκτησε με τρεις διαφορετικές ομάδες.

Ως φιναλίστ ο Αθηναϊκός κέρδισε την έξοδο στο Κύπελλο Κυπελλούχων της επόμενης περιόδου (1991-92), όπου κληρώθηκε με τη Μάντσεστερ Γιουνάιτεντ. Στους δύο αγώνες ο Νίκος Σαργκάνης ήταν πρωταγωνιστής και με τις καταπληκτικές του αποκρούσεις, ειδικά στον επαναληπτικό του Ολντ Τράφορντ, κράτησε την εστία του ανέπαφη. Οι δύο αγώνες έληξαν με 0-0 και ο δεύτερος αγώνας οδηγήθηκε στην παράταση, όπου τελικά "λύγισε" με 0-2.

 Στην εθνική Ελλάδας 
Στην εθνική Ελλάδας κλήθηκε πρώτη φορά το φθινόπωρο του 1980. Έκανε εντυπωσιακό ντεμπούτο στις 15 Οκτωβρίου 1980 στην εκτός έδρας νίκη με 1-0 επί της Δανίας για τα προκριματικά του Παγκοσμίου Κυπέλλου του 1982. Οι εκπληκτικές του αποκρούσεις, με κορυφαία μια αστραπιαία αντίδρασή του σε σουτ βολέ του  Άλαν Σίμονσεν από το ύψος της μικρής περιοχής, συνέβαλαν τα μέγιστα στη νίκη της ομάδας του και οδήγησαν τους Δανούς δημοσιογράφους να τον αποκαλέσουν «φάντομ», παρατσούκλι που του έμεινε έως το τέλος της καριέρας του. Με την εθνική Ανδρών αγωνίστηκε ως το 1991 σε συνολικά 58 αγώνες, επίδοση που τον κατατάσσει δεύτερο τερματοφύλακα σε συμμετοχές στην εθνική Ελλάδας, πίσω μόνο από τον Αντώνη Νικοπολίδη (90).

Καριέρα προπονητή
Μετά την αποχώρησή του από την ενεργό δράση ο Νίκος Σαργκάνης ακολούθησε καριέρα προπονητή. Κατείχε δίπλωμα προπονητή ποδοσφαίρου Α΄ και εκπαιδευτή τερματοφυλάκων στην εκπαιδευτική ομάδα της UEFA.

 Τίτλοι και διακρίσεις 
 Πρωταθλήματα Ελλάδας (5): 1980-81, 1981-82, 1982-83, 1985-86, 1989-90
 Κύπελλα Ελλάδας (5): 1979-80, 1980-81, 1985-86, 1987-88, 1988-89

Πολιτική

Στις βουλευτικές εκλογές του Μαΐου και του Ιουνίου 2023 τοποθετήθηκε στη δέκατη θέση του ψηφοδελτίου Επικρατείας του ΠΑΣΟΚ-ΚΙΝΑΛ. Στις αυτοδιοικητικές εκλογές του 2023 εξελέγη περιφερειακός σύμβουλος Αττικής στον Κεντρικό Τομέα Αθηνών με τον συνδυασμό «Αττική Μπροστά» του Νίκου Χαρδαλιά.

Προσωπική ζωή και θάνατος
Το 1986 παντρεύτηκε το μοντέλο Στελλίνα Τζάννου, με την οποία απέκτησε δύο κόρες. Χώρισαν το 1994. Κατόπιν, παντρεύτηκε την Ελίνα Γιούλη, με την οποία παρέμειναν μαζί μέχρι τον θάνατό του.

Απεβίωσε από καρκίνο νοσηλευόμενος σε ιδιωτικό νοσοκομείο των Αθηνών στις 8 Δεκεμβρίου 2024, σε ηλικία 70 ετών.  Ενταφιάστηκε στο κοιμητήριο Παπάγου στις 10 Δεκεμβρίου.

Παραπομπές

 Πηγές 

 Η καριέρα του Νίκου Σαργκάνη στο national football teams
 Το προφίλ του Νίκου Σαργκάνη στο transfermarkt
 «Όλα για το ποδόσφαιρο ’91», περιοδικό Εικόνες.

Κατηγορία:Έλληνες ποδοσφαιριστές
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Ηλυσιακού
Κατηγορία:Ποδοσφαιριστές Καστοριάς
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Αθηναϊκού
Κατηγορία:Τερματοφύλακες ποδοσφαιριστές που έχουν βάλει γκολ
Κατηγορία:Έλληνες πολιτευτές
Κατηγορία:Περιφερειακοί Σύμβουλοι ανά την Ελλάδα